Page:Welsh Medieval Law.djvu/130

 gantaỽ ygkyfedỽch yn neuad ybꝛenhín. Ef aran yteu    lu pan elhont ar dofreth. Yn anreıth yd a gan yteulu ar ypetweryd. kylch ageıff ar ypetweryd ar tayogeu y- bꝛenhín dỽy weıth yny ulỽydyn. Ny byd penkenedyl maer achyghellaỽꝛ byth. Ma- er bıeu kymhell holl dylyet ybꝛenhín hyt ybo y vaeroníaeth. Maer achyghellaỽꝛ ady- lyant trayan gobꝛeu merchet y tayogeu. athrayan camlyryeu ac ebedıweu y tayo- geu. athrayan eu hyt pan ffohont oꝛ wlat. athrayan eu hyt ac eu bỽyt o pop marỽ ty tayaỽc. Maer bıeu rannu pop peth. arıg- hyll bıeu dewıs yr bꝛenhín. Oꝛ damweín ha yr maer na allo daly ty: kymeret ef y tayaỽc auynho attaỽ ulỽydyn oꝛ kalan meı ygılyd. amỽynhaet ef laeth y tayaỽc yr haſ. ae yt y kynhayaf. ae ṿạ voch ygayaf. aph- an el y tayaỽc yỽꝛthaỽ. gadet ıdaỽ pedeır hych maỽꝛ abaed. ae yſcrybyl ereıll oll. aphedeır erỽ gayafar. ac ỽyth erỽ gỽanhỽyn ar. ar eıl ulỽydyn ar tryded gỽnaet uelly. ac nyt yr vn tayaỽc hagen. Odyna ymboꝛthet yn- teu ar yr eıdaỽ ehunan teır blyned ereıll. Odyna gỽaredet y bꝛenhín arnaỽ o rodı tay